LICHEN SCLEROSUS

**Hvad er det for en sygdom?**

Sygdommen har ikke noget dansk navn. Det er en kronisk hudlidelse med forandringer og skrumpning af vulva (de ydre kønsdele ~ kønslæber, klitoris og mellemkødet) og mellem balderne.

Sygdommen er ofte stærkt kløende med tynd og sårbar hud eller slimhinde, der let kan revne. Der kan med tiden komme forsnævring af skedeindgangen.

Slimhinden omkring skedeåbningen og mellem balderne kan blive påvirket. Den kan være bleg, lys og med hvide belægninger ligesom der kan komme revner og sammenvoksninger. Der er øget risiko for infektion/svamp.

Sår i området bør altid vurderes af en læge.

**Hvorfor får jeg sygdommen?**

Måske skyldes det en autoimmune reaktion, hvor kroppen danner antistoffer mod sit eget væv.

**Diagnosen**

Stilles ved en vævsprøve fra det forandrede område eller mønstergenkendelse ved erfaren læge.

**Behandling**

Behandlingen består af basal vulvapleje samt steroidcreme.

1. Basal vulvapleje.

Hyppig / daglig fed intimcreme eller olie f. eks. Dr. Warming intimcreme, Locobase, A-Derma, E-vitamin- eller mandelolie. Ved bad evt. Veri Gentle Olie. Undgå allergener (obs allergimærke). Hold området tørt og luftigt så vidt muligt. Undgå sæbe ved skedeåbningen.

1. Steroid / binyrebarkhormon salve - et tyndt lag (Betnovat, Elocon eller Dermovat).

Første måned 1 gang dagligt fra \_\_\_\_\_ - \_\_\_\_\_

Anden måned hver 2. dag \_\_\_\_\_ - \_\_\_\_\_

Tredje måned 2 gange ugentligt \_\_\_\_\_ - \_\_\_\_\_

Vedligeholdelsesbehandling: afh. behov 0-1-2 gange i ugen.

Obs. Håndvask efter brug.

**Kontrol**

Efter 3-4 måneder. Herefter 1 gang pr. år, men du bør henvende dig tidligere ved symptomer samt hvis der opstår sår, som ikke heler eller du ikke kan styre behandlingen.

**Ved samleje**

Mange har glæde af et smøremiddel for at beskytte slimhinden f.eks. siliconebaseret glidecreme, intimolie og ved brug af kondom/legetøj da vandbaseret glidecreme.

Gør det ondt ved samleje, kan man anvende f.eks. lokalbedøvende Xylocain-gel 15-20 minutter før samlejet, men det må ikke smøres på området ved klitoris og ind i skeden, idet følelsen da vil forsvinde.

**Prognose**

Der er sammenhæng mellem underbehandlet behandlet lichen sclerosus og hudkræft. Sandsynligheden for at udvikle kræft for en kvinde, som er velbehandlet er på niveau med baggrundsbefolkningen. Overordnet set er hudkræft ved de ydre kønsdele meget sjælden.

Gode hjemmesider at besøge:

Dsvl.dk ( gode råd om pleje af hud/slimhinder)

Propsandpearls.dk, sinful.dk og lign. for glidecreme mm.